ספור טיול קא"ו יוני 2003

הפוך על הפוך

אחרי טיול קא"ו יוני 2003, שהיה כרגיל מקסים ומרנין נפש, נותר לחכות לטיול יולי 2003 שיהיה לדרום הארץ.	
תוך כדי ציפייה לטיול הבא, אני נזכר בטיול הקודם – בסיום הטיול בתחנת דלק דור סמוך לחדרה, בנתינת היד המסורתית לאלחנן. החיוכים, הבעת שביעות רצון ושותפות בחוויה של טיול הרגועים של קא"ו. בנסיעה בכביש בית-אורן הקסום בשעות אחר-הצהריים, כשכל-כך הרבה ירוק מסביב, ממש רוממות נפש. המון אופנועים במגוון סוגים וצבעים מתפתלים בדרך היפהפיה, בנסיעה מדורגת ומסודרת, יורדים…יורדים…יורדים מהרי הכרמל לכיוון מישור החוף. צריך לראות כדי לחוות את היופי הזה.
עוד לפני כן אכלנו ארוחת צהריים אצל חמוד בדלית אל כרמל, ארוחה דרוזית מובחרת, עם קפה וממתקים מזרחיים,ממולאים, בשר ומגוון סלטים – ממלא את הבטן ואת הנשמה, במיוחד לאור העובדה שהארוחה נערכה מתחת לגפן מוצלת, כשנוף הרים ניבט מבין בתי הכפר, ורוח הרים נעימה מלטפת אותנו.
נזכרתי, שעוד לפני ארוחת הצהריים חזינו בתערוכת הכבשים של קדישמן בגלריה של חמוד שם גם נארגים שטיחי קיר. מה מביא אומן לצייר כל-כך הרבה כבשים? מה מביא בעל גלריה לסדר התמונות שורות שורות בחלל הגלריה כשברקע בוקעים מרמקולים מוסתרים צלילי עדר כבשים? לא קיבלתי תשובה על השאלות האלו. האפקט מרשים.
ועוד לפני כל זה נסענו בסמוך לזכרון ולבנימינה אחרי שנחנו ואכלנו ארוחת בוקר באנדרטת משמר הגבול, שוחחנו על דא ועל הא כשהילדים משתובבים בין הרגליים, הקפה נשפך לכוסות ונלגם באיטיות, ואנחנו מביטים בטור האופנועים הנחים להם לאחר הנסיעה בדרך היפהפיה בואכה צפונה.
ואיך הכל התחיל? בתדרוך מרשים אל אלחנן - כולל שימוש בדוגמנים, אפקטים קוליים וחזותיים, הסברים ותרשימים (רק חסר היה מבחן בסוף) – וכל זאת מתוך מטרה בטיחותית מקודשת – שנגיע לסוף הטיול עם אותו מספר אופנועים שיצאו אליו. וזאת לאחר מפגש בתחנת הדלק שליד צומת הסירה, שם התקבצו להם 33 אופנועים נוצצים ומתודלקים, מוכנים לטיול ולחוויה.

כתב: יובל קנון

תודות:
- ביטוח גרר – אופנוגרר ובפרט לגולן על הנוכחות הנעימה.
- פרסום הטיול - יובל קנון ואורן קוסלובסקי 
- עזרה בתכנון מסלול הטיול - ערן בן אליא
- ווסטים – אורן קוסלובסקי וענבר קרנר 
- הדפסת תוכנית הטיול - יובל קנון 
- חובש - אריאל קליין 
- מאסף - רוני פרגר ומשה בויארסקי 
- מובילה (בשיתוף) - קרין כהן 
-  תמיכה לוגיסטית –  אורן קוסלובסקי, עינבר קרנר, V-Max ויובל קנון. 
- מרשלים – ירון קופרמן, יובל קנון, מוטי עופר, חיים קורן וקרין כהן 
- הערות קונסטרוקטיביות – יעקוב גל
ואם שכחתי מישהו - סליחה 

אלחנן שרון